Source: https://kosice.dnes24.sk/sud-potvrdil-odskodnenie-pre-nezakonne-sterilizovanu-zenu-cakala-15-rokov-352767
Timestamp: 2020-02-23 00:43:54+00:00
Document Index: 2503286

Matched Legal Cases: ['Súd ', 'Súd ', 'súd ', 'súd\n', 'súd ', 'súd ']

Súd potvrdil odškodnenie pre nezákonne sterilizovanú ženu: Čakala 15 rokov | Košice24.sk
4. február 2020 JAB Krimi
Súd potvrdil odškodnenie pre nezákonne sterilizovanú ženu: Čakala 15 rokov
Poškodená bola sterilizovaná ešte v roku 1999 v krompašskej nemocnici počas pôrodu cisárskym rezom. Na súdoch sa domáhala spravodlivosti 15 rokov.
Krajský súd v Košiciach právoplatne potvrdil finančné odškodnenie v plnej výške 16 000 eur pre nezákonne sterilizovanú rómsku ženu. „Poškodená bola sterilizovaná v roku 1999 v krompašskej nemocnici počas pôrodu cisárskym rezom svojho druhého dieťaťa. Na súdoch sa domáha spravodlivosti už 15 rokov. O vykonaní sterilizácie ju nemocničný personál neinformoval a nedala na ňu informovaný súhlas. O tom, že bola sterilizovaná, sa dozvedela až po vykonaní zákroku,“ uviedol programový koordinátor Poradne pre občianske a ľudské práva (POĽP) Štefan Ivanco.
Obrátila sa na súd
Preto sa v roku 2005 obrátila na súd so žalobou na ochranu osobnosti a domáhala sa, aby uložil žalovanému mestu Krompachy – právnemu nástupcovi zrušenej Nemocnice s poliklinikou, povinnosť zaslať jej ospravedlňujúci list za vykonanie protiprávneho zákroku. Zároveň žiadala náhradu nemajetkovej ujmy a náhradu trov konania. Ivanco dodal, že Okresný súd (OS) v Spišskej Novej Vsi o žalobe rozhodoval opakovane, pričom jeho rozsudky boli viackrát odvolacím súdom zrušené.
V roku 2011 OS napokon rozhodol, že nezákonnou sterilizáciou došlo k porušeniu práv poškodenej ženy a žalovanej strane nariadil, aby sa jej písomne ospravedlnila. Uvedené rozhodnutie sa stalo právoplatným. „Následne už súdy rozhodovali len o výške náhrady nemajetkovej ujmy za nezákonnú sterilizáciu. V roku 2017 OS zaviazal žalované mesto Krompachy zaplatiť poškodenej finančné odškodnenie v plnej výške,“ dodal Ivanco.
Neuveriteľných 15 rokov
Žalovaná strana sa proti výške odškodnenia odvolala a o jej odvolaní následne rozhodoval košický KS, ktorý aktuálnym rozhodnutím právoplatne potvrdil rozsudok OS. „Bola to pre mňa veľmi dlhá cesta. Z rozhodnutia sa teším, ale peniaze mi nenahradia to, čo mi v nemocnici urobili, teda, že už nemôžem mať deti,“ uviedla po rozhodnutí súdu poškodená Rómka.
Kto sa o nás postará na staré kolená? Už dnes chýba 7 000 opatrovateliek a má sa to ešte zhoršiť
Podľa jej právnej zástupkyne Vandy Durbákovej je pozitívne, že domáce súdy napokon priznali poškodenej žene primerané odškodnenie. „Celé konanie však trvalo neuveriteľných 15 rokov a súdy počas tohto obdobia mnohokrát pochybili. Aj preto som presvedčená, že v tomto prípade nedokázali zabezpečiť naozaj účinný prístup k spravodlivosti,“ skonštatovala.
Zároveň zdôraznila, že súdy nemusia byť jedinou a tou najúčinnejšou cestou, ako zabezpečiť nápravu pri podozreniach zo závažného systémového porušovania ľudských práv menšín, ako sú násilné sterilizácie rómskych žien. „Zodpovednosť by mala konečne prevziať vláda. Práve z jej iniciatívy by mala vzniknúť nezávislá komisia, ktorá by celú prax nezákonných sterilizácií prešetrila a poškodené ženy následne účinne a rýchlo odškodnila,“ dodala Durbáková s tým, že takéto riešenie od slovenskej vlády požaduje aj Výbor OSN pre ľudské práva, ktorý jej odporučil, aby prevzala zodpovednosť a zriadila nezávislý orgán, ktorý by celú prax prešetril.
Posledný prípad
Od roku 2005 sprostred­kovávala bezplatnú právnu pomoc sterilizovanej Rómke mimovládna organizácia POĽP. Ide o posledný prípad týkajúci sa nezákonnej sterilizácie rómskych žien rozhodovaný súdmi na Slovensku. POĽP v minulých rokoch zabezpečovala právnu pomoc v súdnych konaniach celkovo 12 takýmto ženám. Viaceré z nich sa domohli spravodlivosti a odškodnenia až na Európskom súde pre ľudské práva.
„Prípady nezákonných sterilizácií sme zdokumentovali v spolupráci s medzinárodnou organizáciou Centrum pre reprodukčné práva v roku 2003 v publikovanej správe. Jej závery vychádzali z 230 rozhovorov uskutočnených s rómskymi ženami z marginalizovaných komunít na východnom Slovensku. Väčšina z nich mala podozrenie, že boli sterilizované bez predchádzajúceho informovaného súhlasu,“ upozornil Ivanco.
Dodal, že viaceré medzinárodné inštitúcie v ostatných rokoch nabádali slovenskú vládu, aby prijala kroky na účinné prešetrenie tejto praxe a zabezpečila poškodeným ženám spravodlivosť. „V roku 2018 dala verejná ochrankyňa práv rovnako do popredia zodpovednosť výkonnej a zákonodarnej moci za riešenie problematiky. Prístup k spravodlivosti pre poškodené ženy by sa podľa nej mohol zabezpečiť prijatím osobitnej právnej úpravy,“ uzatvára Ivanco.
Sledujte nás aj na našom Facebooku!
20:00 Bratislava - V súťaži na trať Bratislava - Komárno sa v súčasnosti posudzuje ponuka od RegioJetu. Ak by v nej boli…